《昼卧偶成用前韵》
宋代·慕容彦逢

我如边孝先，性爱日昼眠。眠眠曷能寐，愁思如涌泉。

东风穆穆和，午影迟迟延。忧多首自旋，犹如瞰面渊。

人皆喜春色，而我今犹然。叱奴启南窗，攲枕望青天。

浮云来飘飘，飞鸟去还还。望眼无穷极，移卧窗之前。

焉能梦栩栩，徒自腹便便。悠思慕范蠡，心形得两捐。

轻舟泛五湖，短棹鼓清涟。规矩不我制，所意成方圆。

作者简介：（1067—1117）常州宜兴人，字淑遇，一作叔遇。哲宗元祐三年进士。复中绍圣二年弘词科。累迁太学博士。徽宗朝，除秘书省校书郎，三迁至左司谏，又擢中书舍人、尚书兵部侍郎，颇受知徽宗。为蔡京排挤，出知汝州。政和元年召还，官至刑部尚书。性嗜学，博通经史诸子，词章雅丽简古，挥笔立就，一时典册，多出其手。卒谥文友。有《摛文堂集》。